P1 Dokumentar

'Jeg kunne ikke elske mit barn'

Det er fædre, der bliver vrede, der bliver aggressive og som isolerer sig. Det er fædre, som havde glædet sig til at holde deres nyfødte barn i armene, og opleve følelsen af ubetinget kærlighed. Men det, der skulle have været et af deres livs største øjeblikke, bliver hurtigt erstattet af et mareridt, for det er fædre, der ikke kan overskue deres nyfødte babyer. Det er fædre med fødselsdepression. Op mod hver 10. mand oplever psykiske vanskeligheder, når han bliver far, men kun 5 ud af de 98 kommuner har behandling til fædrene, så de fleste får ikke den hjælp, de behøver. Og det kan have store konsekvenser for parforholdet og for barnet på sigt. I dag handler P1 Dokumentar om, hvordan nogle mænd går ned med flaget, når de ikke kan udvikle følelser for deres babyer. Lea Katrine Dam har besøgt Rasmus Nielsen og Nicolaj Augustinus, der fortæller om det kæmpestore tabu, det er, ikke at kunne mande sig op og være far og mand for sin familie. Tilrettelagt af Lea Katrine Dam. Redaktion: Maria Neergaard Lorentsen, Jens Vithner Hansen, Gry Hoffmann og Emil Eusebius Olhoff Jakobsen. Redaktør: Jesper Hyhne. (Sendt første gang 3. januar).